Diari Oficial de la Generalitat Valenciana


Sumari del DOGV 9322, del 21-04-2022 (2022/3269)

RESOLUCIÓ conjunta d'11 d'abril de 2022, del director general d'Esport i del director general de l'Institut Valencià de la Joventut, per la qual es convoca el Programa lliure d'estiu dins de la campanya d'activitats nàutiques de la Generalitat «A la Mar 2022».
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9322

Data del DOGV
:   21-04-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/3269


Data del document
:   11-04-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ conjunta d'11 d'abril de 2022, del director general d'Esport i del director general de l'Institut Valencià de la Joventut, per la qual es convoca el Programa lliure d'estiu dins de la campanya d'activitats nàutiques de la Generalitat «A la Mar 2022». [2022/3269]  
L'Estatut d'Autonomia de la Comunitat Valenciana atribueix a la Generalitat la competència exclusiva en matèria de joventut (article 49.1.25) i en matèria d'esport (49.1.28).  
La Llei 2/2011, de 22 de març, de la Generalitat, de l'esport i l'activitat física de la Comunitat Valenciana, estableix en l'article 3.30 com a línia general d'actuació, fomentar i difondre les activitats nàutiques i els esports relacionats amb la mar. Així mateix, l'article 32 estableix que cal prestar atenció preferent a les campanyes de promoció esportiva relacionades amb els esports nàutics i l'article 33 disposa que les escoles de la mar de la Generalitat són centres de pràctica, formació i difusió de les activitats nàutiques.  
La Llei 15/2017, de 10 de novembre, de la Generalitat, de polítiques integrals de joventut, en l'article 4, reconeix als joves i a les joves el dret a l'esport i a l'activitat física. Així mateix, en l'article 5 posa de manifest la corresponsabilitat de les administracions públiques per a garantir el dret a l'esport i a l'activitat física, al joc i a l'oci educatiu i inclusiu, assignant equips professionals, recursos i serveis didàctics, com també la necessitat d'impulsar programes de promoció de models i hàbits de vida saludables vinculats a l'esport i a la prevenció de malalties i conductes de risc. També, en l'article 7.11, estableix com una de les funcions de l'Institut Valencià de la Joventut potenciar l'exercici d'activitats d'oci educatiu i facilitar-hi l'accés de tots els col·lectius.  
  
D'acord amb aquestes competències i disposicions legals, i amb la intenció de complir les línies esmentades, la Generalitat organitza anualment la campanya de promoció de les activitats nàutiques «A la Mar».  
  
Per Resolució conjunta de 7 d'octubre de 2021, del director general d'Esport i del director general de l'Institut Valencià de la Joventut, es va convocar la campanya d'activitats nàutiques de la Generalitat «A la Mar 2022», la qual incloïa el Programa blau (DOGV 9193, 13.10.2021).  
Des de la Generalitat, amb la intenció de promoure el contacte amb l'entorn marí i el gaudi d'aquest entre la població durant els mesos d'estiu, com també l'assoliment de més autonomia en la pràctica dels esports nàutics, s'ha dissenyat el Programa lliure d'estiu, objecte d'aquesta disposició.  
Per tot això, fent ús de les competències assignades a la Conselleria d'Educació, Cultura i Esport i a l'Institut Valencià de la Joventut, i d'acord amb el conveni de col·laboració de data 19 de febrer de 2013 subscrit entre la Generalitat i l'Institut Valencià de la Joventut per a la gestió conjunta de la campanya d'activitats nàutiques de la Generalitat «A la Mar», i altra normativa, i en el marc de l'article 15 del Decret 173/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, i fent ús de les facultats que l'article 11 de la Llei 15/2017, de 10 de novembre, de la Generalitat, de polítiques integrals de joventut, confereix al director general de l'Institut Valencià de la Joventut, en relació amb l'article 70 de la Llei 5/1983, de 30 de desembre, del Consell, resolem conjuntament:  
  
Primer  
Convocar, dins de la campanya d'activitats nàutiques de la Generalitat «A la Mar 2022», el Programa lliure d'estiu.  
El Programa lliure d'estiu inclou una sèrie d'activitats esportives, recreatives i formatives dirigides a l'aprenentatge i la difusió dels esports nàutics i a fomentar el coneixement, la conservació i el respecte del medi marí, amb especial atenció als joves i les joves.  
  
  
Segon  
Aprovar les bases per les quals es regirà aquesta convocatòria, que figuren com a annex I d'aquesta resolució.  
Tercer  
La Direcció General d'Esport i l'Institut Valencià de la Joventut es reserven el dret a modificar l'oferta i el programa d'activitats, adaptant-los a la demanda o a l'interés públic. A més, s'hi poden incorporar noves escoles de la mar, i també suspendre alguna de les activitats oferides, si circumstàncies de qualsevol tipus impedeixen el normal desenvolupament d'aquestes.  
  
Quart  
La Direcció General d'Esport i l'Institut Valencià de la Joventut dictaran les instruccions que calguen per al desenvolupament d'aquesta resolució.  
  
Cinqué  
Aquesta resolució entrarà en vigor l'endemà de la publicació en el Diari Oficial de la Generalitat Valenciana.  
  
Contra aquesta resolució, que no posa fi a la via administrativa, les persones interessades poden interposar recurs d'alçada davant dels òrgans que han dictat l'acte o el superior jeràrquic en el termini d'un mes, comptador des de l'endemà de la publicació en el DOGV. Tot això de conformitat amb el que disposen els articles 112, 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 11 d'abril de 2022.- El director general d'Esport. Josep Miquel Moya Torres. El director general de l'Institut Valencià de la Joventut. Jesús Martí Nadal.  
  
  
ANNEX I  
Bases per les quals es regeix el Programa lliure d'estiu dins de la campanya d'activitats nàutiques de la Generalitat «A la Mar 2022»  
  
El Programa lliure d'estiu, dins de la campanya d'activitats nàutiques de la Generalitat «A la Mar 2022», l'organitzen la Direcció General d'Esport (d'ara en avant DGE) i l'Institut Valencià de la Joventut (d'ara en avant IVAJ), amb la col·laboració del Club Nàutic de la Vila Joiosa, i es realitzarà en instal·lacions i equipaments de la Generalitat a Benicàssim i Borriana i del club nàutic indicat.  
  
1. Objecte  
Regular els cursos en les escoles de la mar de la Generalitat per a l'aprenentatge i la pràctica de diferents modalitats nàutiques, durant el període estival, des d'un punt de vista recreatiu i formatiu.  
  
2. Participants  
Pot participar-hi qualsevol persona, de manera individual o col·lectiva, que complisca les condicions de participació i els requisits d'inscripció recollits en aquestes bases.  
2.1. Condicions de participació  
- Tindre 9 anys o més durant l'any de realització del curs (haver nascut el 2013 o en anys anteriors).  
- Tindre l'edat suficient per a la modalitat nàutica i el nivell, segons el que estipula la base 3.2.  
- Saber nadar correctament.  
- No presentar contraindicacions medicosanitàries per a la pràctica de les activitats nàutiques.  
- Per al nivell de perfeccionament de vela, posseir els coneixements tècnics del nivell inferior.  
2.2. Obligacions dels participants  
- Les persones participants han d'especificar en la fitxa d'inscripció en línia, abans del començament de l'activitat, qualsevol necessitat educativa, dietètica o mèdica de rellevància, i també comunicar-ho en el moment de la incorporació a l'escola corresponent. En el cas d'al·lèrgies alimentàries, s'ha de presentar un informe mèdic de salut almenys amb una setmana d'antelació a l'inici del curs.  
- El desplaçament de les persones participants fins a l'escola corre per compte d'aquestes.  
- Documentació que s'ha de presentar: a través de la plataforma web d'inscripció, amb una setmana d'antelació al començament del curs:  
1. DNI o llibre de família, si no es té DNI.  
2. Targeta SIP o document similar (en cas de no ser de la Seguretat Social).  
3. Fitxa d'informació sanitària. Només cal per a les activitats de més de dos dies de durada (disponible en el web escolesdelamar.gva.es).  
  
4. Per a menors d'edat, model d'autorització d'eixida, amb signatura original dels pares, tutors o responsables (disponible en el web escolesdelamar.gva.es).  
5. Les persones participants en el nivell de perfeccionament de vela han de presentar la documentació acreditativa d'haver superat el nivell iniciació: llibre de l'alumnat-velapass o títols/diplomes.  
6. Documentació acreditativa per a l'aplicació de la tarifa especial.  
  
- En el cas que alguna persona participant s'inscriga en una modalitat o en un nivell sense tindre l'edat exigida, no presente l'acreditació del nivell anterior cursat o no demostre tindre el nivell exigit, se li donarà de baixa del curs i no tindrà dret a la devolució de la quota pagada. Només en cas que siga possible, per menor ocupació i disponibilitat de places i embarcacions, el personal tècnic de l'escola podrà inscriure'l en un nivell inferior.  
- Fora de les activitats programades, les persones menors d'edat en règim d'internat només podran eixir lliurement de les instal·lacions sota la responsabilitat exclusiva del pare/mare o tutor/a, els quals han d'autoritzar-ho per escrit presentant un imprés formalitzat d'autorització d'eixides. No obstant això, les eixides esmentades s'han de regir per la normativa de cada escola pel que fa a horaris d'entrada i eixida de les instal·lacions.  
- S'aconsella que els menors i les menors d'edat en règim d'internat no porten el telèfon mòbil a les escoles de la mar. L'ús d'aquest estarà restringit a fi de no interferir en les activitats programades.  
  
- Per als supòsits de tarifes especials recollides en la base 4.3 cal remetre a la DGE, durant la tramitació de la reserva, la justificació documental que acredite la situació que corresponga, mitjançant un títol, carnet o certificat en el qual figure el nom i els cognoms de la persona participant i, si no es té, caldrà acreditar-la amb els documents establits legalment. La condició que dona dret a la tarifa especial ha de posseir-se en el moment de realitzar la inscripció. Si es detecta qualsevol error en la justificació de l'aplicació de la tarifa especial, s'haurà de pagar la diferència o, en cas contrari, la reserva serà anul·lada.  
- Les persones participants en el Programa lliure d'estiu estan obligades a complir la normativa de règim intern que regeix el funcionament de les diferents instal·lacions i dels equipaments. Així mateix, durant la realització de les activitats cal respectar les instruccions que el personal tècnic i de serveis done.  
- Les persones participants són responsables del bon ús de les instal·lacions i del material, i hauran de pagar el cost dels danys que puguen arribar a produir-se per negligència o mal ús d'aquests.  
- La comissió d'una falta greu pot comportar l'expulsió de l'escola. Qualsevol falta d'ordre d'una persona participant menor d'edat serà comunicada immediatament al seu pare, mare, tutor o tutora.  
  
3. Especificacions del Programa Lliure d'Estiu  
3.1. Escoles de la Mar  
  
Escola Règim  
Benicàssim Externat/Internat a l'Alberg Argentina de l'IVAJ  
Borriana Externat/Internat a l'Escola de la Mar de Borriana  
  
La Vila Joiosa Externat (sense opció de menjar)  
  
  
El règim d'internat en les escoles de la mar de Borriana i Benicàssim s'ha d'adaptar al compliment de la normativa sanitària pel que fa a les condicions i al nombre màxim d'interns permesos.  
  
  
  
  
  
  
3.2. Modalitats, edats i embarcacions  
  
Les edats dels participants, les modalitats i les embarcacions s'han d'adaptar al compliment de les condicions i la normativa sanitària, per la qual cosa poden variar respecte del que es publica en aquesta resolució. En la pàgina web d'escolesdelamar.gva.es s'indicaran les modificacions realitzades sobre aquest tema.  
  
3.3. Activitats  
3.3.1. Setmana d'Estiu  
Oferta màxima de places de setmana d'estiu  
  
Oferta setmanal Escola de la Mar de Benicàssim  
Cursos de 5 dies de dilluns a divendres (matí i vesprada): 30 hores  
 Del 27/6 al 2 /9  
Activitat Places  
Vela lleugera iniciació 25  
Vela lleugera perfeccionament infantil 18  
Vela lleugera perfeccionament 18  
Piragüisme/ surf de rem 27  
Surf de vela 18  
TOTAL 106  
  
  
Oferta setmanal Escola de la Mar de Borriana  
Cursos de 5 dies de dilluns a divendres (matí i vesprada): 30 hores  
 Del 27/6 al 2/9  
Activitat Places  
Vela lleugera iniciació 35  
Vela lleugera perfeccionament infantil 23  
Vela lleugera perfeccionament 20  
Surf de vela 18  
Piragüisme/ rem/ surf de rem 36  
Vela creuer iniciació 10  
TOTAL 142  
  
  
Oferta setmanal Escola de la Mar de la Vila Joiosa  
Cursos de 5 dies de dilluns a divendres   
(només matí o només vesprada): 20 hores  
 Del 27/6 al 2/9  
Activitat Places  
Vela lleugera iniciació 24  
Vela lleugera perfeccionament optimist 8  
Vela lleugera perfeccionament 8  
Surf de vela 14  
Surf de rem 8  
Piragüisme 20  
TOTAL 82  
  
  
L'oferta setmanal de places i activitat s'adequarà a les necessitats i material, i caldrà complir els percentatges d'ocupació que establisquen les autoritats sanitàries.  
  
3.3.2. Un Dia a la Mar  
  
Objectiu Donar a conéixer a les persones participants els esports nàutics mitjançant un dia de familiarització i/o millora dels coneixements ja adquirits.  
Durada 1 dia: curs de 6 hores (de 10.00 a 13.00 i de 15.00 a 18.00)  
Escoles de la Mar Benicàssim i Borriana  
Modalitats nàutiques En funció de l'escola de la mar  
Disponibilitat Les escoles poden dur a terme l'activitat Un Dia a la Mar depenent de l'ocupació de l'activitat Setmana d'Estiu.  
Per a conéixer la disponibilitat i realitzar la inscripció cal posar-se en contacte directament amb l'escola.  
Opcions Activitat nàutica.  
 Activitat nàutica amb menjar.  
 Mitja jornada (3 hores).  
 Més d'Un Dia a la Mar.  
  
  
  
3.3.3 Caps de Setmana d'Estiu  
  
Objectiu Donar a conéixer els esports nàutics des d'un punt de vista recreatiu, amb cursos dissenyats per a la pràctica col·lectiva entre amics i/o familiars.  
Durada 2 dies: curs de 10 hores. Dissabte de matí (de 10.00 a 13.00 h) i vesprada (de 15.00 a 18.00 h) i diumenge de matí (de 10.00 a 14.00 h)  
Escoles de la Mar Benicàssim i Borriana  
Modalitats nàutiques En funció de cada escola de la mar.  
Durant el període del cap de setmana en el qual no es realitze activitat nàutica, el pare, mare, tutor, tutora o persona degudament autoritzada ha de fer-se càrrec del participant o la participant menor d'edat.  
Disponibilitat Per a conéixer la disponibilitat i realitzar la inscripció cal consultar el web escolesdelamar.gva.es o posar-se en contacte directament amb l'escola corresponent.  
  
Opcions Activitat nàutica amb allotjament i pensió completa.  
 Activitat nàutica amb menjar del dissabte.  
 Només activitat nàutica.  
  
  
  
4. Inscripcions  
4.1. Formalització de reserves  
Les inscripcions es realitzaran exclusivament en línia a través de la pàgina web escolesdelamar.gva.es.  
La inscripció als cursos de les escoles de la mar de Borriana i Benicàssim compresos entre el 27 de juny i el 29 de juliol de 2022 s'ha de fer mitjançant un procediment de preinscripció amb eleccions de cursos i un sorteig, d'acord amb l'apartat 4.2.  
Per a la resta cursos del Programa lliure d'estiu, les inscripcions poden fer-se per reserva i venda directa, a la pàgina web indicada, a partir de les 10.00 hores del dia 31 de maig de 2022.  
El pagament de la quota ha de fer-se en la mateixa pàgina web únicament a través del sistema TPV, en el termini màxim de 24 hores a partir del moment de la formalització de la reserva o notificació, en el cas de curs per sorteig. Si passat aquest temps no s'ha realitzat l'ingrés, la reserva serà cancel·lada i tornarà a estar disponible per a qualsevol altra persona interessada.  
En les activitats en l'Escola de la Mar de la Vila Joiosa el pagament s'ha de fer únicament per transferència bancària o en l'escola.  
S'estableix com a data límit d'inscripció el dimarts de la setmana anterior a l'inici del curs, excepte a l'Escola de la Mar de Benicàssim en règim d'internat, que és de 15 dies abans a aquest inici.  
  
Cada reserva pot incloure un màxim de quatre participants.  
  
4.2. Procediment per sorteig  
El procediment de preinscripció i sorteig dels cursos entre el 27 de juny i el 29 de juliol de 2022 a les escoles de la Mar de Borriana i Benicàssim s'indicarà amb detall en la pàgina web de les escoles de la mar escolesdelamar.gva.es i és el següent:  
Preinscripció. Es realitzarà des de les 10.00 hores del dia 26 d'abril fins a les 23.59 hores del dia 30 d'abril de 2022. Una sol·licitud pot tindre fins a un màxim de 4 eleccions de cursos per a un màxim de 4 participants. Les eleccions de cursos i preferències s'han d'ordenar per prioritat. Durant el termini indicat, les persones sol·licitants que realitzen una preinscripció podran accedir-hi per a efectuar les modificacions o anul·lacions que consideren.  
Una vegada comprovades les sol·licituds, i abans de la realització del sorteig, es publicarà en la pàgina web una llista amb informació de les sol·licituds de preinscripció rebudes.  
Sorteig. Tindrà lloc el 9 de maig de 2022 a les 12.00 hores. Es determinarà, mitjançant un sorteig informàtic a l'atzar a través d'un algorisme, a partir de quin número s'iniciaran les adjudicacions de les opcions sol·licitades per preferència segons disponibilitat de setmana i modalitat.  
En el sorteig s'establirà el número des del qual s'iniciaran les adjudicacions, començant per la sol·licitud amb el núm. de sorteig resultant. De manera correlativa, en ordre ascendent, s'assignaran les places que les persones sol·licitants hagen triat, i se'ls atorgarà una de les opcions triades, segons l'ordre de preferència i la disponibilitat de places a les escoles. Únicament poden resultar favorables en el sorteig les sol·licituds en les quals totes les persones participants tinguen disponibilitat de plaça.  
Es comunicarà a les persones sol·licitants, mitjançant un correu electrònic, el resultat del sorteig, que també estarà disponible en cada seguiment de reserva propi en el web, i es disposarà d'un termini de 24 hores des de la notificació per a formalitzar la reserva i la inscripció i efectuar el pagament a través del sistema TPV.  
Finalitzat el termini de pagament, les places de les persones participants que no hagen formalitzat la reserva quedaran automàticament anul·lades i alliberades per a un procés de readjudicació entre les persones sol·licitants que no hagen sigut adjudicades en el sorteig.  
Es realitzaran tres readjudicaciones els dies 13 de maig de 2022, 19 de maig de 2022 i 25 de maig de 2022. El resultat de cadascuna de les readjudicacions es notificarà mitjançant un correu electrònic, que també estarà disponible en cada seguiment de reserva propi en el web, i disposaran d'un termini de 24 hores des de la notificació per a formalitzar la reserva i la inscripció i efectuar el pagament a través del sistema TPV.  
Una vegada finalitzada l'última readjudicació, totes aquelles sol·licituds que no es formalitzen en el termini establit seran automàticament anul·lades i alliberades per a la reserva directa a través de la pàgina web escolesdelamar.gva.es, a partir de les 10.00 hores del dia 31 de maig de 2022.  
  
4.3. Preus  
Les tarifes aplicades per a cada persona són les establides en cadascuna de les activitats convocades.  
Tipus de tarifa:  
1. Tarifa general.  
2. Tarifa especial: membres de família nombrosa, de família monoparental, de família educadora, titulars del Carnet Jove, víctimes de violència de gènere i grups d'entitats col·laboradores. En aquest últim cas l'activitat estarà promoguda per l'entitat col·laboradora en qüestió, que serà qui sol·licite la inscripció.  
Entitats col·laboradores: els ajuntaments de Benicàssim, Borriana i la Vila Joiosa, les federacions esportives autonòmiques de la Comunitat Valenciana i els clubs nàutics de Borriana i la Vila Joiosa, com també altres entitats amb les quals la Generalitat haja subscrit acords en relació amb la promoció esportiva.  
  
Preus setmana d'estiu  
Quota per persona i curs Tarifa general Tarifa especial  
Activitat nàutica (30 h) 155 - 140 -  
Activitat nàutica amb menjar (30 h) 195 - 175 -  
Activitat nàutica amb internat i pensió completa (30 h) 285 - 257 -  
Activitat nàutica curs només matins o només vesprades (20 h) a l'Escola de la Mar de la Vila Joiosa 105 - 95 -  
Activitat nàutica curs només matins o només vesprades (15 h) a les escoles de la mar de Benicàssim i Borriana. 80 - 75 -  
  
  
Preus setmana d'estiu promocional a l'Escola de la Mar de Borriana  
Del 8 d'agost al 2 de setembre  
Quota per persona i curs Tarifa general Tarifa especial  
Activitat nàutica (30 h) 140 - 132 -  
Activitat nàutica amb menjar (30 h) 175 - 166 -  
Activitat nàutica amb internat i pensió completa (30 h) 257 - 242 -  
  
  
Preus un dia en la mar  
Quota per persona i curs Tarifa general Tarifa especial  
Activitat nàutica (6 h) 31 - 28 -  
Activitat nàutica amb menjar (6 h) 39 - 35 -  
Activitat nàutica de mig dia (3 h) 16 - 15 -  
  
  
Preus cap de setmana d'estiu  
Quota per persona i curs Tarifa general Tarifa especial  
Activitat nàutica (10 h) 68 - 59 -  
Activitat nàutica amb menjar del dissabte (10 h) 77 - 66 -  
Activitat nàutica amb internat i pensió completa (10 h) 97 - 83 -  
  
4.4. Devolució de quotes  
Una vegada efectuat el pagament total de la reserva, i sempre per causes justificades, es pot tindre dret a la devolució d'aquesta, amb una reducció del 50 % de l'import corresponent, si es renuncia a la plaça reservada amb una antelació mínima de 30 dies naturals a l'inici del curs.  
La renúncia a la plaça una vegada pagada la reserva no donarà dret a la devolució de la quota, excepte en els supòsits excepcionals següents:  
  
- Es tindrà dret a la devolució de la quota o la part corresponent, amb una deducció del 10 % de l'import, en concepte de no disponibilitat de la plaça i despeses de gestió, en els supòsits següents:  
1. Malaltia o lesió que impedisca l'assistència a l'activitat o una vegada iniciada l'activitat. S'ha d'aportar un justificant mèdic o informe hospitalari signat i segellat pel facultatiu.  
2. Malaltia greu d'un familiar fins al segon grau de consanguinitat o afinitat. S'ha d'adjuntar-hi certificat acreditatiu.  
3. Canvi de les condicions de reserva d'un participant: d'internat a externat o de règim amb menjar a sense menjar. Es retornarà la diferència sobre la qual s'aplicarà la deducció del 10 %.  
4. Duplicitat en el pagament d'un participant quan s'haja realitzat per reserves diferents.  
- Es té dret a la devolució de la quota o la part corresponent en els supòsits següents:  
1. Confinament o contagi per covid-19. S'ha d'aportar un justificant o informe mèdic que ho acredite, signat i segellat pel facultatiu.  
  
2. Mort d'un familiar fins al segon grau de consanguinitat o afinitat. S'ha d'adjuntar-hi certificat acreditatiu.  
- Per causes climatològiques: en les reserves amb internat en les quals s'efectuen activitats alternatives no es tindrà dret a la devolució de la quota. En les reserves sense internat, no es tindrà dret a la devolució de l'import de la reserva una vegada realitzades com a mínim el 50 % del total de les sessions de l'activitat reservada. Únicament en el cas de no arribar al percentatge de sessions realitzades indicat, es tindrà dret a la devolució de la part proporcional de l'import de la reserva en funció dels serveis prestats.  
- En cas de suspensió de l'activitat per circumstàncies sobrevingudes atribuïbles a la Generalitat, s'oferirà la possibilitat de realitzar l'activitat en una altra data o es retornarà íntegrament l'import de la reserva.  
  
La devolució de la quota, de la qual es deduirà la despesa indicada en concepte de no disponibilitat de la plaça i gestió, quan pertoquet, ha de ser sol·licitada amb el formulari establit, que està a la disposició dels usuaris en la nostra web, a les escoles de la mar i a la DGE i l'IVAJ i els serveis territorials d'aquestes institucions. Les sol·licituds de devolució de quota s'han de presentar en el Registre d'Entrada de la DGE o l'IVAJ o per via telemàtica a través del procediment: https://www.gva.es/va/inicio/procedimientos'id\_proc=19730. No obstant això, també poden presentar-se d'acord amb el que estableix l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
La sol·licitud de devolució de la quota ha de ser tramitada per la persona que haja realitzat la inscripció, ja siga per a sol·licitar la devolució de l'import d'una inscripció individual o de grup.  
El termini màxim de presentació és d'un mes a partir del dia de finalització del curs adjudicat.  
  
5. Assistència sanitària i iassegurances  
5.1. La Conselleria de Sanitat Universal i Salut Pública prestarà atenció medicosanitària a través dels seus centres i institucions sanitàries, amb tots els dispositius existents en la seua xarxa, a les persones participants, monitors/es i organitzadors/es que patisquen qualsevol accident durant la participació en les activitats programades per al desenvolupament de la campanya «A la Mar 2022».  
Per a poder ser beneficiari de les prestacions esmentades en el paràgraf anterior, s'ha d'estar degudament inscrit en la campanya «A la Mar 2022».  
No obstant això, en aquells supòsits en què el participant lesionat estiga federat, es liquidarà l'import de l'assistència amb càrrec a la respectiva mútua esportiva.  
5.2. L'entitat asseguradora concertada ha de cobrir l'assistència mèdica continuada posterior a la prestada en primera instància per la Conselleria de Sanitat Universal i Salut Pública, derivada d'accidents esportius que puguen patir les persones participants, monitors/es i organitzadors/es en la campanya «A la Mar 2022» de la Generalitat, d'acord amb el Reial decret 849/1993, de 4 de juny, del Ministeri d'Educació i Ciència, com també la responsabilitat civil per accions o omissions en l'exercici de les funcions que els competeixen.  
  
6. Pla de contingència  
Les escoles de la mar de la Generalitat tenen establit un pla de contingència i funcionament en relació amb la covid-19 basat en el protocol sanitari per al desenvolupament d'activitats de temps lliure i oci educatiu de la Conselleria de Sanitat Universal i Salut Pública, les directrius i recomanacions en instal·lacions nauticoesportives i activitats nàutiques de l'Institut per a la Qualitat Turística Espanyola (ICTE), el Ministeri de Sanitat i la resta de normativa aplicable.  
  
  
7. Acceptació de les bases  
La participació en aquesta convocatòria, inclosa la fase d'inscripció, implica l'acceptació de les bases que la regulen.  
  
8. Centres d'informació  
Pàgina web de les Escoles de la Mar  
escolesdelamar.gva.es  
  
Escola de la Mar de Borriana  
Av. de la Mediterrània, s/n, 12750, Borriana  
Tel. 809 576 678  
Adreça electrònica: emburriana\_ncc@hzp.yp  
  
Escola de la Mar de Benicàssim  
Av. De Ferrandis Salvador, 49, 12298, Benicàssim  
Tel. 720 974 748  
Adreça electrònica: embenicassim\_ghx@dfg.vw  
  
Escola de la Mar de la Vila Joiosa  
Club Nàutic, av. del Port, s/n, 03698, la Vila Joiosa (Alacant)  
Tel. 280 126 030  
Adreça electrònica: rilendytzezrvc@pmhsainh.tcz  
  
Direcció General d'Esport  
Av. de Campanar, 32, 46645 València  
Tel. 115 562 097  
Adreça electrònica: kbilxxqplghljr@kxf.kn  
  
Direccions territorials: Seccions d'Activitat Física i Esport  
- Alacant  
Av. d'Aguilera, 1, 2a planta, 03818 Alacant  
Tel. 369 616 843  
Adreça electrònica: dep.ali\_wmq@vlc.wy  
- Castelló  
Av. de la Mar, 23, 12645, Castelló de la Plana  
Tel. 754 266 184  
Adreça electrònica: dep.cas\_mrd@ufh.wl  
- València  
Edifici Prop II, c. de Gregori Gea, 14, 46673 València  
Tel. 438 431 223  
Adreça electrònica: dep.val\_olm@ilq.xt  
  
Institut Valencià de la Joventut  
C. de l'Hospital, 11. 46639 València  
Tel. 623 716 122  
Adreça electrònica: info\_dwdk@scn.xf